b'\n_START_ARTICLE_\nVelika nagrada Nem\xc4\x8dije 1988\n_START_SECTION_\nKvalifikacije\n_START_PARAGRAPH_\nNa kvalifikacijah, ki so jih ovirali ob\xc4\x8dasni mo\xc4\x8dni nalivi, sta ponovno prevladovala dirka\xc4\x8da mo\xc5\xa1tva McLaren, kot obi\xc4\x8dajno v tej sezoni Ayrton Senna pred Alainom Prostom. V drugo vrsto sta se uvrstila dirka\xc4\x8da Ferrarija, Gerhard Berger in Michele Alboreto,v tretjo pa Nelson Piquet s Lotusom in Alessandro Nannini z Benettonom.\n_START_SECTION_\nDirka\n_START_PARAGRAPH_\nDe\xc5\xbe se je nadaljeval tudi pono\xc4\x8di, zjutraj pa je ponehal, toda steza je bila ob \xc5\xa1tartu \xc5\xa1e vedno mokra, zato so vsi dirka\xc4\x8di razen Nelsona Piqueta za\xc4\x8deli na de\xc5\xbenih pnevmatikah. Ayrton Senna je na \xc5\xa1tartu povedel, sledila pa sta mu Gerhard Berger in Alessandro Nannini. Piquet pa je z gumami tipa slick zaradi akvaplaninga zletel s proge \xc5\xbee v prvem krogu in odstopil. Alain Prost je po slabem \xc5\xa1tartu padel na \xc4\x8detrto mesto, toda \xc5\xbee kmalu se je prebil na drugo mesto, Senna pa si je medtem nabral \xc5\xbee kar lepo prednosti pred Francozom. V devetem krogu je Senna prisilil Philippa Alliota, ki je zaradi pojavljajo\xc4\x8de se suhe idealne linije \xc5\xbee zamenjal pnevmatike za tiste za suho stezo, da je obvozil \xc5\xa1ikano. Polo\xc5\xbeaji v ospredju so ostali nespremenjeni vse do konca dirke, le Nannini, ki je nekaj \xc4\x8dasa dirkal na tretjem in nato \xc4\x8detrtom mestu, je moral v osemindvajsetem krogu na nepredviden postanek v bokse in se vrnil na stezo s \xc5\xa1tirimi krogi zaostanka. Tako je bila to sedma leto\xc5\xa1nja dvojna zmaga za McLaren, Ferrarija Berger in Alboreto sta bila tretji oziroma \xc4\x8detrti, peto mesto je osvojil Ivan Capelli, ki je zadnjih trideset krogov prepeljal z zlomljeno sklopko, \xc5\xa1esto pa Thierry Boutsen v dirkalniku nastavljenem za suho stezo, zato je tudi lahko postavil najhitrej\xc5\xa1i krog dirke. Uvr\xc5\xa1\xc4\x8denih je bilo devetnajst dirka\xc4\x8dev, prva peterica pa v istem krogu.'